L’Infantil femení s’ha convertit en el primer campió de Lliga del planter del Barça. El conjunt que dirigeixen Jesus López i Miquel Llorens ha certificat el títol golejant per 0-5 al camp del quart classificat, el Reus. A falta de dues jornades per a la conclusió, les blaugranes han vençut els 18 partits disputats i matemàticament són campiones.



L’èxit s’ha consumat al Baix Camp, amb una primera part implacable en què les visitants s’han avançat per 0-3, amb gols de Nina Pou, Laia Martret i Carla Casellas abans del descans. Martina Pubill i de nou Nina Pou desfermarien l’eufòria a la segona meitat.



D’aquesta manera, el Barça rubricava una temporada per emmarcar, amb tots els compromisos comptats per triomfs, amb 147 gols a favor i 24 en contra. Recupera el tron infantil després del segon lloc a la temporada anterior.